In Kadmbodscha hett d'Familietradition, wieni sicher au scho erwähnt ha, e sehr hoche Standard. Die Jüngere gschwüsterti (p'own srey und p'own pro) diend sich de ältere gschwüsterti (bong srey und bong pro) unterordne. D'Kinder diend sich de Eltere sehr stark unterordne. Nid nur de Eltere, sondern au de Unkle und Tantene gegenüber. Authorität wird so wie ichs bis jetzt spür no sälte in Frog gstellt. Die  Höggschti Position hett d'Grossmueter. Ich sag jetzt explizit Grossmueter, wills Grossvättere chum meh gitt. Ich muess sage, ich sälber ha no nie e Grossvater kenneglehrt. So vill Männer sind em Genozid vo de Rote Khmer vor 30 Joor zum Opfer gfalle. Das merkt me ganz krass, will eifach d'Generation vo de ältere Männer fascht ganz fählt. Wieni erwähnt ha sind d'Fraue fürs Huus verantwortlich. Rüste, Koche, Serviere, abruume. Aber es chunnt au vor, dass Männer mit aapacke. De Huusherr sälber eher weniger und  Ych als Gascht ha eh kei Chance öppis zmache. De Huusherr kümmeret sich eher um das wo ums Huus ume isch. Es muess aber denno erwähnt sy, dass d'Huusherrin e mächtigi Position hett. Si isch so quasi d'Königin im Huus. Si isch die wo ufem Märt goot go iikaufe, oder zumindest entscheidet, was kauft wird. Si hett au d'Finanze in de Händ. D'Grossmueter hett so bitz de pensioniertestatus. Si isch au oft in dr Kuchi aawäsend, hilft au moll öppis mit, aber isch nümm in dr Verantwortig. Si zieht sich au eher moll  zrugg. Natürlich isch das d'Familiesituation, wie ich se jetzt erläbt ha. In dere Familie isch e huffe passiert und das hett sicher dezue Biitreit, dass die Strukture so klar sind.  E Khmer isch nid öpper wo gärn stundelang am Tisch sitzt nach em ässe wie mir. Ässe isch meh e Bestandteil vom Tag und nach em ässe wird pfuust oder wittergschafft. Während emne Fiirtig wie Khmer neu Joor isch das bitz anders. Do bliibt me am Tisch sitze, d'Karte wärde füre gholt und e Bierli wird uffgmacht. Sofärn nütt  anders statt gfunde hett händ mer denn jewiils de ganz Tag am Tisch verbrocht. So gege 2 am Nomidag isch denn d'Soundaalag aagworfe worde und denn isch Khmer Musik gloffe bis am 10i zoobe. Vermuetlich hetts s'ganze dorf ghört. Aber do sind d'Nochbere e bitzli Kulanter wie in dr Schwiz. Nur es bitzli. Villicht freue si sich sogar derüber, dass e bitz Musik lauft. Für mi persönlich isch es e durchhalteprob gsi hehehe.  Am zweite Tag vo de Fiirtige gönd d'Buddhiste in d'Tämpel go opfer bringe und go Bätte  oder sich vo emne Mönch reinige lo. Uff em Wäg zrugg stönd jugendlichi mit Wassersäck oder Ballön und wärfe die de Töff und Velofahrer aa. Das sött zur Reinigung diene. Es isch grundsätzlich bitz anders dänkt gsi, aber die Junge händ das e bitz zu ihrem eigene Amusement gänderet.  Am Oobe stellt jedes Huus e Tisch parat mit früschem ässe, Konsärve und andere Gabene und verziert dä Tisch schön. Dä Tisch wird denn an Huusiigang gstellt. Die Gabene sind für d'Ängel dänggt. Falls die Ängel nid verbii chömme  wärde die Sache denn 3 Tag spöter abgruumt und sälber gässe.  Was genau dehinter steggt weissi sälber nid so genau. Ich verzell euch eifach das wo mir verzellt worde isch. Und das isch nur sehr oberflächlich. Do stegge johrhunderti alti Traditione dehinter. Also das mit em Tanze, Wasser und em Opfer.  Ich bi denn die Wuche mit Khmer Kuchi verwöhnt worde. Ha villes Probiert woni no nie gse ha und woni au nümm weiss was es gsi isch. Vill gmies, vill Fleisch, und vor allem Ryys halt. Ich bi uff em  Märt debii gsi wo si die Sache kauft händ und bi umso meh verstuunt, dass ich überhaupt keini Mageproblem gha ha. Umso meh dankbar bini do defür.  Am oobe jewiils sind denn die richtige Feschter losgange. Mir sind anderi Familiene go bsueche. Es isch nomoll richtig deftig kocht worde. Lutti Karaoke hett niene gfählt. Wichtig isch de baum wo in dr Mitti vom Hof, Vorgarte, oder was au immer stoot. Um das Bäumli ume wird tanzt. Me beweggt sich im Rhythmus vo dr Musik und d'Händ mache bewegige wo s'seihe und  ärnte vom Ryys symbolisiere sölle. Ich als "barang" (Barang heisst "Franzos" und isch es Synonym für Ussländer oder Fremde) bi natürlich d'Hauptattraktion gsi und bi vo X Damene zum Tanz uffgforderet. Ich ha zwar kei aanig gha, aber ha mi eifach druff iilo. Has no sehr speziell gfunde.